  Виталий Пронин Кызьы Ижез удмуртомытоно «Удмурт Кенеш» огазеяськонлэн Октябрь ёросысь ёзэзлэн правлениез пумиськылӥз Октябрь ёрос администрацилэн йырыныз  Валерий Мартыновен. "Кенешчиос" кенешизы Ижысь Октябрь ёрослэн йырыныз В. Мартыновен.  Грантъёс юрттозы Октябрь ёрос - Ижкарлэн экономика ласянь огез тужгес кужмоез но визьмо адямиосын узырез ёросэз луэ. Солэн музъем вылаз интыяськемын Удмурт кун филармония, Удмурт театр, техникая  М. Калашников нимо кун университет. Октябрь ёросын ужало но уло наукаосъя 15 докторъёс. Кызьы вера Валерий Мартынов, Герберын Октябрь ёрослэн азбарез но котьку  адӟем карымон луэ.- Милям правлениямы пӧртэм удысысь адямиос пыро - дышетон, культура, литература, журналистика, котькудӥз асьсэ ӧразы мылысь-кыдысь ужало, трос вормонъёс басьто, - шуиз «Удмурт Кенеш» огазеяськонлэн Октябрь ёзэныз кивалтӥсь Валентина Ившина. - Бадӟым но дано адямиосын валче ужало егитъёс но. Ужпуммес сэрттон-пертчон  понна милемлы люкаськоно луылэ. Но нимысьтыз интымы со понна ӧвӧл.Валерий Мартынов сак кылзӥськиз куронъёсты, утыр кагаз вылаз гожтӥз. Инты висъян ласянь пусйиз: люкаськылыны луэ администрациын но, Ижысь гурт удысъя академиын но - ӧсъёс усьтэмын. Дораз ӧте Ф. Васильев нимо  удмурт культурая центр но (азьвыл В. Азин нимо библиотека).Удмурт огазеяськонлэн Октябрь ёросысь ёзэз трос пӧртэм малпанъёссэ улонэ пыӵатыны турттэ. Огез - заводъёсы, огшоры ужась калык доры, вамыштоно, ӵемысь уго соос удмурт ужрадъёслэсь палэнэ кылё. Совето Союз дыръя «Тодон-валан» огазеяськон (общество «знание») заводъёсын, эштосъёсын ужась калыкен пумиськылӥз, искусство, литература, политика сярысь лекциос лыдӟылӥз. Со сяна, умой луысал  шаерысьтымы мукет выжы калыкъёсын пумиськылыны, тунсыко адямиосынызы тодматскыны.Малпанъёсты улонэ пыӵатон понна кулэ коньдон. Кызьы вераз Валерий Мартынов, коммерческой луисьтэм огазеяськонъёс бадӟым уж лэсьто - культураез ӝуто, калыкен дунтэк ужало. Но, жаляса верано, бюджетын соослы коньдон уг висъяськы. Одӥг гинэ сюрес кыле на - грантъёсын ужан. «Удмурт Кенеш» огазеяськонлэн Октябрь ёросысь ёзэзлэн правлениез.Ужано но ужано айКылосбур наукаосъя доктор Василий Ванюшев ӧз чида удмурт кылэн герӟаськем темаез ӝутытэк:- Шуиськом, элькунамы оградын сыло 2 кун кылъёс - ӟуч но удмурт. Но шаерамы тросгес чузъяське ӟуч кыл. Кылсярысь, али ветлӥ Казане конференцие. Регистрация пыр ортчыкум, мыным шуизы: тани тӥляд переводчикты. Пайми! Конференцилэн пленарной люкетэз быдэсак бигер кылын ортчиз. Кылысь кылэ берыктӥсь быдэс нунал вӧзам ветлӥз.Ивор вӧлмытӥсь «Сусанин» вотэсбамысь журналист Дина Ворончихина алигес эскерон ортчытӥз: луэ-а Ижын, ӟуч кылэз тодытэк, гань-гань улыны? Уг луы вылэм. Со пыраз МФЦ-е, загсэ но больницае, отын ужасьёс доры вазиськиз удмурт кылын гинэ. Журналистлы одӥг интыын но юрттыны ӧз быгатэ - уго удмурт кылэз уг валало.- Удмурт шаерын улыса, удмурт кылэз котькудӥз валаны коть кулэ. Милям администрациямы удмурт кылэз тодӥсьёсмы вань, - шуиз Валерий Витальевич.Котьку сямен оскон школаын дышетскисьёслы, нылпи садэ ветлӥсьёслы.- Ижысь Октябрь ёросын туэ удмурт кылын ГИА сётӥз 5 адями, ваньзы сямен «5»-лы, - вера 11-тӥ школаысь удмурт кылъя дышетӥсь Елена Соловьева. - Октябрь ёросын удмурт кылэз нимаз предметэз кадь 2 школаосын дышетӥзы вал. Туэ урокъёс нуиськизы 27-тӥ школаын  - отчы ветлӥзы 9-тӥ классын дышетскисьёс. Со класс но усьтӥськиз Искусствоосъя элькун школаинтернатын дышетскись удмурт пиналъёс чотын гинэ. 11-тӥ школаын 7-тӥ удмурт классын кылиз 17 адями - малпаськиськомы ни, усьтоно сое яке ӧвӧл: стандартъя кулэ луыны 25 пинал. Оло, мукет школаосын но вань удмурт кылэз дышетыны мылкыд карись пиналъёс, ми котькудзылы шумпотом.Валерий Мартынов оскытӥз, Дышетонъя но наукая министерстволы та юанэн вазиськозы шуыса. Ватсаз на: туэ 70-тӥ школа мылкыд кариз 1-тӥ классэ удмурт класс усьтыны. Но пиналъёс люкаськозы-а, уз-а.Шумпотто нылпи садъёс. Вуоно арысен эшшо 5 нылпи садъёсын пиналъёсты удмурт кыллы дышетыны кутскозы.- Кемалась ик ӧвӧл ми садикамы пиналъёсты удмурт культураен тодматыны кутским - нимысьтыз программатэк, ас мылкыд кареммыя, - вера 135-тӥ нылпи садысь воспитатель Надежда Леонтьева. - Группаосамы чылкак ӟуч пиналъёс ке но, мылысь-кыдысь пыриськиськом «Пичи чеберайёс но батыръёс», «Выжы-выжы-выжыкыл» фестивальёсы, нырысетӥ интыос басьтылӥськом, ужаськом «Мынам Удмуртие» ТРК-ысь «Шудон коркаен» ӵош.Кызьы пусйиз Валентина Ившина, удмуртлык понна трос лэсьтэмын ни ке но, азьланяз ужано но ужано ай.Мария Векшина    